**PROIECTUL DECIZIEI ETAPEI DE ÎNCADRARE**  
**Nr. din 12.02.2024**

Ca urmare a solicitării de emitere a acordului de mediu adresate de **S.C. TRANSILVANIA GREEN POWER ENERGY S.R.L.**, cu sediul în Bucureşti, Sectorul 4, B-dul Unirii, nr. 6, bl. 8C, sc. 1, et. 2, ap. 5, înregistrată la APM Cluj cu nr. 22139/19.10.2023, în baza:

**Legii nr. 292/2018** privind evaluarea impactului anumitor proiecte publice și private asupra mediului şi **Ordonanţei de urgenţă a Guvernului** [**nr. 57/2007**](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-(MjU0NTQ5).htm) privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

Agenţia pentru Protecţia Mediului Cluj decide, ca urmare a completărilor depuse cu nr. 23893/08.11.2023, nr. 25490/05.12.2023, nr. 26101/13.12.2023, nr. 26407/20.12.2023, nr. 26790/28.12.2023 şi nr. 2701/08.02.2024, a consultărilor desfăşurate în cadrul şedinţei Comisiei de Analiză Tehnică din data de 09.01.2024, că proiectul **„Construire parc fotovoltaic (capacitate generare şi stocare energie electrică compusă din instalaţii de producere şi stocare a energiei electrice), drumuri de acces, reţele interioare de transport a energiei electrice, branşament electric, posturi de transformare, clădire administrativă şi împrejmuire”**, propus a fi amplasat în mun. Gherla, str. Clujului, fn, CF nr. 52588 Gherla, nr. cad. 52588, CF nr. 52100 Gherla, nr. cad. 52100, jud. Cluj, **nu se supune evaluării impactului asupra mediului**;

Justificarea prezentei decizii:

**I. Motivele pe baza cărora s-a stabilit neefectuarea evaluării impactului asupra mediului** sunt următoarele:

**a)** proiectul **intră** **sub incidenţa Legii nr. 292/2018** privind evaluarea impactului anumitor proiecte publice şi private asupra mediului, fiind încadrat în anexa nr. 2, la punctul **3.a) „instalații industriale pentru producerea energiei electrice, termice și a aburului tehnologic, altele decât cele prevăzute în anexa nr. 1”**,în categoria proiectelor cu potenţial impact asupra mediului, pentru care trebuie stabilită necesitatea efectuării impactului asupra mediului;

**b)** proiectul corespunde destinaţiei stabilită prin planurile de urbanism şi de amenajare a teritoriului aprobate:

\_\_- conform Certificatului de Urbanism nr. 145/17828 din 06.10.2023, emis de Primăria Municipiul Gherla:

- imobil situat intravilan, în UTR 19 – Gherla, în subzona cu activităţi agricole A/3a, conform PUZ aprobat prin HCL nr. 66/16.07.2007; imobil compus din teren în suprafaţă de 18000 mp (9500 mp +8500 mp);

- proprietar tabular: Iliescu Graţiela-Claudia;

- drept de superficie (pe o perioadă de 30 de ani) – TRANSILVANIA GREEN POWER ENERGY S.R.L.;

- folosinţa actuală: arabil;

- destinaţie: UTR 19 – subzona cu activităţi agricole A/3a;

**c)** la evaluarea proiectului au fost luate în considerare criteriile prevăzute în Anexa nr. 3 din Legea nr. 292/2018 privind evaluarea impactului anumitor proiecte publice şi private asupra mediului;

**d)** realizarea şi utilizarea investiţiei propuse nu prevede utilizarea de substanţe toxice sau periculoase şi nu implică generarea de emisii semnificative în mediu;

**e)** prin soluţiile constructive adoptate şi prin modul de operare se propun măsuri pentru protecţia factorilor de mediu;

**f)** sunt prevăzute măsuri pentru gestionarea corespunzătoare a deşeurilor generate în perioada de realizare/funcţionare; deşeurile generate atât în faza de execuţie cât şi în perioada de funcţionare a proiectului vor fi în cantităţi reduse şi se vor valorifica/elimina prin firme autorizate;

**g)** investiţia propusă se cumulează cu alte proiecte, dar fără amplificarea impactului adus asupra mediului;

**h)** proiectul este de amploare redusă;

**i)** proiectul nu va utiliza resurse naturale;

**j)** nu sunt afectate zone de pădure sau cu folosinţă specială;

**k)** amplasamentul nu este situat în interiorul sau vecinatatea niciunei arii naturale protejate;

**l)** pe parcursul derulării procedurii nu au fost formulate observaţii din partea publicului referitoare la realizarea proiectului;

**II. Motivele pe baza cărora s-a stabilit neefectuarea evaluării adecvate** sunt următoarele:

- proiectul propus **nu intră** sub incidenţa art. 28 din **Ordonanţa de Urgenţă a Guvernului [nr. 57/2007](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-(MjU0NTQ5).htm)** *privind regimul ariilor naturale protejate, conservarea habitatelor naturale, a florei şi faunei sălbatice*, cu modificările şi completările ulterioare;

**III. Motivul pe baza căruia s-a stabilit neefectuarea evaluării impactului asupra corpurilor de apă**:

**-** proiectul propus **nu intră** **sub incidenţa prevederilor art. 48 şi 54 din Legea apelor nr. 107/1996,** cu modificările şi completările ulterioare (conform adresei nr. 829 din 02.02.2024 emisă de AN „Apele Române” – Administraţia Bazinală de Apă Someş – Tisa);

**Caracteristicile proiectului şi condiţiile de realizare a acestuia pentru evitarea sau prevenirea eventualelor efecte negative semnificative asupra mediului:**

- **respectarea proiectului care propune** construirea unui parc fotovoltaic pe un teren în suprafaţă totală de 18.000 mp;

**- descrierea constructivă:**

\_\_- parcul fotovoltaic va fi format din 2.854 panouri fotovoltaice de 550 Wp, monocristaline, care vor produce energie electrică la tensiune continuă, cu o putere instalată de 1.569 kWp;

\_\_- ***parcul fotovoltaic va avea următoarele componente principale***:

- panouri fotovoltaice (2.854 panouri generatoare monocristaline);

- invertoare 100 kVA (15 unități);

- liniile în cablu care transportă energia electrică produsă în curent continuu spre invertoare;

- liniile în cablu care transportă energia - electrică curent alternativ de la invertoare spre postul de transformare;

- 1 container colector (post de tranformare 20 kV, 2 MVA);

- structura de susţinere panouri;

- împrejmuirea parcului fotovoltaic;

- instalaţia de legare la pământ şi protecție împotriva loviturilor de trăsnet;

- sistemul de monitorizare al instalaţiei de producere, colectare, conversie, transformare;

- sistem de supraveghere (inclusiv CCTV) şi control acces parc fotovoltaic;

- parcare;

- clădire administrativă;

**- schema de interconectare:**

- parcul fotovoltaic va avea o singură zonă de producţie, energia produsă fiind convertită în curent alternativ de învertoarele distribuite uniform pe suprafaţa parcului fotovoltaic şi preluată de containerul post de transformare JT/MT de 2000 kVA; pe partea de 20 kV, postul de transformare va fi conectat în linia 20 kV care trece în zona terenului beneficiarului printr-un stâlp de întindere MT echipat cu separator şi descărcători;

- panourile fotovoltaice se vor monta pe structuri metalice fixe tratate anticoroziv, pe direcţia E-V, înclinate optim sub un unghi de 30° faţă de orizontală; structura de montare asigură o înălţime corespunzătoare a marginii inferioare a panourilor fotovoltaice faţă de suprafaţa solului pentru a permite o funcţionare optimă în perioadele cu căderi de zăpadă mai mari decât mediile înregistrate; pentru constituirea generatoarelor de curent continuu modulele fotovoltaice se vor inseria în string-uri; mai multe stringuri se vor conecta la un invertor; în cazul în care invertoarele nu sunt prevăzute cu suficiente intrări se pot prevedea cutii intermediare de conexiuni care ulterior se vor conecta la invertor; fiecare zonă are propriile instalaţii de conversie curent continuu - curent alternativ (invertoare); această instalaţie este compusă din invertoare de 100 kW; invertorul converteşte curentul continuu produs de matricea PV în curent alternativ pentru a putea fi injectat în postul de transformare; invertoarele se vor monta/prinde pe structura de susţinere a panourilor fotovoltaice, în spatele acestor panouri, din loc în loc;

**- postul colector de transformare:**

- postul de transformare propus a se amplasa în incinta parcului fotovoltaic va avea 3 compartimente principale:

- compartiment MT 20 kV;

- compartiment transformator;

- compartiment Joasă tensiune 0,4 kV;

- echipamentele principale din aceste compartimente vor fi următoarele:

- 2 transformatoare uscate de 3000 kVA;

- 4 celule de 20 kV (2 de trafo, 1 de linie şi 1 de măsură);

- tablou de distribuţie joasă tensiune;

**- împrejmuirea parcului:**

- împrejmuirea metalică a parcului fotovoltaic se va realiza din panouri de plasă zincată, montate pe stâlpi realizaţi din ţeavă zincată, înglobaţi în fundaţii din beton armat monolit;

- împrejmuirea se va amplasa la limita proprietăţii, retrasă cu 6 m faţă de terenurile învecinate şi 5 m faţă de panourile fotovoltaice;

**- parcare:**

- se prevede amenajarea unei parcări de 230 mp din dale înierbate pentru autovehiculele angajaţilor sau personalului care asigură mentenanţa;

- **racordarea la reţele utilitare din zonă**:

- instalația va fi racordată în reţeaua de 20 kV de distribuţie din zona localităţii Gherla; racordarea se va realiza în conformitate cu avizele deţinătorilor/administratorilor respectivei reţele;

- utilizarea exclusiv a terenurilor stabilite pentru amplasarea organizării de şantier; se interzice afectarea sub orice formă a vecinătăţilor amplasamentului analizat; se vor restrânge la minim suprafeţele ocupate temporar în timpul perioadei de construcţie şi se vor delimita zonele de lucru prin indicatoare vizibile;

- se vor lua toate măsurile necesare pentru evitarea poluării factorilor de mediu sau prejudicierea stării de sănătate sau confort a populaţiei prin producere de praf şi zgomot, fiind obligatoriu să se respecte normele, standardele şi legislaţia privind protecţia mediului, în vigoare;

- luarea măsurilor asiguratorii pentru stabilitatea terenului din vecinatate şi a construcţiilor existente, indiferent de stadiul de realizare a proiectului;

- delimitarea zonelor de lucru pentru prevenirea/minimalizarea distrugerii suprafeţelor vegetale din vecinătatea obiectivelor; se interzice defrişarea/tăierea de arbori din vecinătatea amplasamentelor;

- depozitarea pe suprafeţe minime a volumelor rezultate din decopertări şi săpături;

- manipularea materialelor de construcţii şi a volumelor de pământ excavat se va face numai ȋn spaţiul destinat lucrărilor;

- stropirea solului ȋn fazele de pregătire prin decopertare/săpături/excavări ȋn vederea evitării emisiilor de pulberi ȋn perioadele cu vânt;

- asigurarea unei umidităţi adecvată a materialului excavat/transportat/ȋmprăştiat şi a deşeurilor de construcţii depozitate temporar, în perioadele lipsite de precipitaţii;

- soluţia umectării se va avea ȋn vedere şi la nivelul drumurilor parcelelor neasfaltate, prin aceasta asigurându-se o reducere considerabilă a debitelor de particule emise ca urmare a traficului utilajelor sau a acţiunii vântului;

- diminuarea la minimum a înălţimii de descărcare a materialelor care pot genera emisii de praf;

- evitarea desfăşurării lucrărilor cu emisii de praf ȋn perioade cu vânt puternic;

- evitarea depozitării materialelor de construcţii/utilajelor/deşeurilor pe terenurile din jurul amplasamentului;

- respectarea căilor de acces pentru utilaje şi mijloace de transport;

- stabilirea rutelor de transport şi programarea transportului utilajelor, materialelor, solului şi al deşeurilor de construcţie, astfel încat să se evite, în măsura posibilului, afectarea zonelor populate;

- asigurarea transportului şi manipulării materialelor de construcţie pentru evitarea pierderilor din utilajele de transport; mijloacele de transport pentru materiale vor fi prevăzute cu prelată pentru evitarea ȋmprăştierii de particule cu ajutorul vântului;

- circulaţia cu viteză redusă pe drumul de acces şi secţiunile de drum nemodernizat pe care se desfăşoară transportul materialelor pentru reducerea antrenării particulelor de praf;

- aplicarea unor tehnologii de execuţie moderne, a unor materiale puţin agresive pentru mediu şi a unei mecanizări avansate, cu generare minimă de deşeuri;

- amenajarea de spaţii pentru stocarea temporară a deşeurilor rezultate din lucrările efectuate; colectarea selectivă şi controlată a deşeurilor şi eliminarea/valorificarea acestora prin firme autorizate şi specializate pe bază de contract;depozitarea temporară a deşeurilor pulverulente se va face în recipienţi/saci, pentru evitarea împrăştierii acestora în mediu;

- amenajarea de suprafeţe izolate/impermeabilizate corespunzător pentru depozitarea substanţelor potenţial poluatoare;

- se interzice depozitarea deşeurilor de orice fel în mod neorganizat pe sol; se vor evita orice scurgeri accidentale pe sol;

- depozitarea materialelor/utilajelor/sculelor numai în locuri special amenajate, pentru asigurarea protecţiei factorilor de mediu;

- folosirea de utilaje performante care nu produc pierderi de substanţe poluante în timpul funcţionării;

- întreţinerea tehnică a mijloacelor auto şi utilajelor folosite pentru a se evita pierderile substanţelor petroliere şi a uleiurilor;

- efectuarea la timp a reviziilor tehnice curente ale autovehiculelor şi utilajelor nerutiere utilizate pe amplasament, pentru încadrarea în nivel de emisii normat;

- se interzic lucrările de întreţinere şi reparaţii la utilajele şi mijloacele de transport în cadrul obiectivului de investiţie, acestea se vor realiza numai prin unităţi specializate autorizate;

- se interzice spălarea maşinilor şi a utilajelor ȋn zona de lucru;

- se vor utiliza utilaje şi mijloace de transport silenţioase care nu generează zgomot peste limitele admise (sau dotarea acestora cu echipamente de reducere a zgomotului);

- ȋntreţinerea şi funcţionarea la parametrii normali a mijloacelor de transport şi a utilajelor de lucru, precum şi verificarea periodică a stării de funcţionare a acestora, astfel ȋncât să fie atenuat impactul sonor;

- stabilirea unui program adecvat prin care sursa de zgomot şi vibraţii să fie redusă ȋn timp şi ȋn intensitate;

- organizarea activităţilor şi operaţiilor generatoare de zgomot pe timpul zilei, cu evitarea cumulării emisiilor de zgomot prin utilizarea simultana a mai multor echipamente care au asociate emisii sonore importante;

- oprirea motoarelor utilajelor şi/sau autoutilitarelor pe durata pauzelor şi ȋn perioadele ȋn care nu sunt implicate ȋn activitate, pentru diminuarea poluării aerului;

- oprirea motoarelor vehiculelor ȋn timpul efectuării operaţiilor de ȋncărcare şi/sau descărcare a materialelor;

- pe perioada de realizare a lucrărilor se vor lua măsuri pentru evitarea accidentării populaţiei din zonă:

- marcarea corespunzătoare a lucrărilor periculoase;

- protejarea/supravegherea utilajelor menţinute în zona lucrărilor;

- reducerea vitezei de circulatie a vehiculelor grele pentru transportul materialelor şi echipamentelor;

- după finalizarea lucrarilor, în cazul afectării învelişului vegetal, acesta va fi redat folosinţei iniţiale, utilizîndu-se pe cât posibil stratul ierbos de descopertă;

- refacerea la starea iniţială a terenurilor ocupate temporar, la finalizarea lucrărilor;

- respectarea condiţiilor impuse prin actele de reglementare emise de alte autorităţi;

- se vor respecta prevederile legislaţiei de mediu în vigoare;

- titularul proiectului are obligaţia de a notifica în scris APM Cluj despre orice modificare sau extindere a proiectului survenită după emiterea deciziei etapei de încadrare, înainte de producerea modificării;

**- conform Ord. nr. 1798/2007 al MMDD pentru aprobarea Procedurii de emitere a autorizaţiei de mediu, cu modificările şi completările ulterioare, la finalizarea şi la punerea în funcţiune a obiectivului, aveţi obligaţia solicitării şi obţinerii autorizaţiei de mediu.**

Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ, cu modificările și completările ulterioare.

Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința

publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii [nr. 554/2004](https://lege5.ro/Gratuit/gu3dsojy/legea-contenciosului-administrativ-nr-554-2004?d=2018-12-28), cu modificările și completările ulterioare.

**DIRECTOR EXECUTIV**

**dr. ing. GRIGORE CRǍCIUN**

**Şef Serviciu AAA, Şef Serviciu CFM,**

**ing. Anca CÎMPEAN Adina SOCACIU**

**Întocmit, Întocmit,**

**cons. Gabriela ISCRU cons. Romina TINTELECAN**

12.02.2024